Liv Bergþórsdóttir nýr stjórnarformaður og Páll L. Sigurjónsson forstjóri Keahótela á hótel Borg Aðsend mynd Liv Bergþórsdóttir hefur tekið við stjórnarformennsku í stjórn Keahótela . Liv tekur við af Jonathan Rubini en félag í hans eigu ásamt Pt Capital keyptu meirihluta í Keahótelum árið 2017 . Liv mun vinna með eigendum og stjórnendum félagsins að frekari uppbyggingu og þróun þess . Þá mun hún jafnframt halda utan um aðrar fjárfestingar Rubinis hér á landi . Liv er stjórnarmaður í Blue Lagoon og Iceland Seafood International og stjórnarformaður Aur App . Áður var hún stjórnarmaður í Wow air , 66° Norður , Telio , CCP og forstjóri Nova og Sko . Liv er með AMP gráðu frá IESE viðskiptaskólanum frá árinu 2013 en hún útkrifaðist með Cand-Oecon gráðu í viðskiptafræði frá HÍ árið 1994 . Jonathan Rubini fráfarandi stjórnarformaður segir : „ Við sem fjárfestar höfum mikinn áhuga á Íslandi og sjálfur hef ég bjargfasta trú á að Ísland verði vinsæll ferðamannastaður til framtíðar . Við kynntumst Liv í gegnum fjárfestingu okkar í Nova og hlökkum til að vinna með henni að nýjum verkefnum . ” Liv Bergþórsdóttir segist hlakka til að kynnast hótelgeiranum betur . „ Þetta er krefjandi og spennandi samkeppnismarkaður . Það verður skemmtileg áskorun að vinna með stjórnendum Keahótela að því að þróa félagið áfram og auka enn frekar ánægju gesta , ” segir Liv . Keahótel ehf. er ein stærsta hótelkeðja landsins og rekur 11 hótel : 7 í Reykjavík , 2 á Akureyri , 1 við Mývatn og 1 við Vík .